**Қазақ тілі пәнінен 9-сынып білім алушыларын**

**қорытынды аттестаттауға дайындық тапсырмалары**

**Қазақ тілі. 9-сынып. Т1 (оқыту – қазақ тілінде)**

**V нұсқа**

**Жалпы білім беретін мектептер үшін.**

**Төменде берілген екі мәтінді оқып, тапсырманы орындаңыз.**

**А мәтіні: ғаламтор көзінен алынған**

* Ат жалын тартып мінуге жарағаннан кейін хан ұрпағы жас болып саналмайды, сен де ер жетіп қалдың, ұлым, - деді Бату төбе үстіндегі тасқа отырғаннан кейін. – Мен де елуден астым, әрі жазылмас сырқатпын. Артыңа қарап «нені істедім, нені істей алмай қалдым, істегенімнің бәрі ойдағыдай шықты ма, шықпады ма», - деп көз жіберіп ойланар керек. Ал сен болсаң, шаңырақ иесі – кенжемсің ғой, отыр, әңгімелесейік.

Ұлақшы әкесінің нұсқауымен оның оң жағынан жалпақ тастың үстіне малдасын құра отырды. Әкесі өзіне оң жағынан орын бергеніне Ұлақшы іштей көтеріліп қалды.

* Бүркіт балапаны ұяда не көрсе, ұшқанда соны іледі,- деді Бату, әңгімесін алыстан бастап, - мен әкем Жошыдан гөрі кішкентай кезімде атам Шыңғыс ханның тәрбиесінде болдым. Жетіге жеткенімде ерінің алдына отырғызып алып, ол маған монғол лашқарларының қолынан қырылған жұрттың майдан даласын көрсететін. Ал мен, әрине, монғол нояндарының қисық қылыш, қысқа шоқпарларына қызығатынмын. Ерліктеріне тәнті болатынмын. «Өзім де осылардай жұртты қыра білетін батыр болсам игі еді» деп құмартатынмын... Ал кейде ол маған ақыл-өсиет айтатын. Сол өсиеттерінің, әсіресе, үшеуі – өмір деген қара түнде менің жолымды көрсететін жарық жұлдызым – Темір қазығым болды... Сұрапыл сапарларымда сол үш өсиетін жанымның азығы еттім. Бірде ол маған: «Топ итті жолбарыс басқарса, күндердің күнінде топ ит жолбарысқа айналады. Ал топ жолбарысты ит басқарса, ақырында барып әлгі топ жолбарыс ит боп кетеді», - деген.

Ал маған ерген шапқыншылар алты басты айдаһар еді. Оны басқару оңай емес-ті. Сондықтан, мен үнемі жолбарыс болуға тырыстым. Сондықтан ба, менің соңымнан ерген ноян, баһадүр, жауынгерлерім жолбарыс тәрізді қанды ауыз, ержүрек, өлермен болды... – Ал, тағы бірде Шыңғыс атам: «қара халық қорыққанын сыйлайды, дәріптейді. Егер дүние жүзіне атың қалсын десең, ешкімді аяма, жұртты қыра бер. Неғұрлым халықты көп қырсаң, соғұрлым даңқың өсе түседі», - деген...

(274 сөз)

Ілияс Есенберлин. «Алтын орда». I кітап

**Ә мәтіні: ғаламтор көздерінен алынған мақала**

Қазақ деген мал баққан елміз, ешкімге соқтықпай жай жатқан елміз. Елімізден құт-береке қашпасын деп, жеріміздің шетін жау баспасын деп, найзасына жылқының қылын таққан елміз. Дұшпан басынбаған елміз, басымыздан сөз асырмаған елміз. Досымызды сақтай білген елміз, дәм-тұзын ақтай білген елміз. Бірақ асқақтаған хан болса, хан ордасын таптай білген елміз. Атадан ұл туса, құл боламын деп тумайды, анадан қыз туса, күң боламын деп тумайды, ұл мен қызын жатқа құл мен күң етіп отыра алмайтын елміз. Сен темір болсаң, біз көмірміз – еріткелі келгенбіз, қазақ-қалмақ баласын теліткелі келгенбіз. Танымайтын жат елге  танысқалы келгенбіз, танысуға көнбесең – шабысқалы келгенбіз. Сен қабылан болсаң, мен арыстан – алысқалы келгенбіз, тұтқыр сары желіммен жабысқалы келгенбіз.

Бітім берсең, жөніңді айт, бермесең – тұрысатын жеріңді айт!»

(113 сөз)

<https://e-history.kz/kz/news/show/2912/>

Екі мәтіндегі ақпарат пен өз пікіріңізді пайдаланып, **«**Мәңгілік ел болу жолында қандай ұстанымдарға сүйенуге болады?» деген тақырыпта эссе жазыңыз. Эсседегі сөз көлемі 170-200 сөз болуы қажет.

[30]